• F'San Luqa jibda x-xogħol wara x-shut down Fost l-applikazzjonijiet ta' żvilupp li daħlu fl-aħħar jiem għand l-Awtorità tal-Ippjanar kien hemm dik li se tara fl-tuħ ta' iskola medika f'Għawdex u l-bini ta' faċilitajiet ġodda bħala parti mill-proġett ta' Barts. Wara xhur ta' ippjanar, testijiet fuq l-art u diskussjonijiet mal-istess awtorità, l-investituri kienu f'pożizzjoni li jissottomettu l-pjan tagħhhom għall-approvazzjoni tal-Awtorità tal-Ippjanar li minn naħa tagħha issa tkun qed tevalwah. Biswit l-isptar ġenerali ta' Għawdex kif nafuh illum u anke fis-sit li llum jilqa' l-pazjenti se jkun hemm bidla sħiħa b'faċilitajiet tal-ogħla livell biex f'Għawdex ikollna dak magħruf bħala 'teaching hospital' tal-ogħla livell. B'hekk pass pass u sit sit qed jieħu l-ħajja l-proġett ta' sħubija bejn il-gvern u l-privat fil-qasam tas-saħħa. Fl-aħħar jiem kien ikkonfermat kif f'San Luqa jibda x-xogħol wara l-festi ta' Santa Marija. L-applikazzjoni mal-awtorità tal-Ippjanar saret fl-istess ġimgħa li kien iffirmat ftehim importanti ħafna b'rabta mal-investiment ta' iktar minn mitejn miljun ewro. Il-ftehim kien iffirmat bejn il-gvern u l-infermiera li jirrappreżentaw sezzjoni kruċjali ta' ħaddiema fis-settur tas-saħħa. Dan il-ftehim jiggarantixxi l-kundizzjonijiet tax-xogħol għall-ħaddiema ta' dawn l-isptarijiet. Il-ftehim huwa konferma li l-ħaddiema preżenti fl-isptarijiet ta' San Luqa, Karin Grech u dak ta' Għawdex se jibqgħu ħaddiema tal-Gvern, bl-istess kundizzjonijiet tax-xogħol skont il-ftehim kollettiv. Fost affarjiet oħra l-MUMN u l-Gvern qablu li hekk kif jespandu s-servizzi f'Għawdex, ikun kemm lok li l-ħaddiema Għawdxin li jaħdmu Malta jitilgħu jaħdmu Għawdex. Il-public-private partnership bejn il-Gvern u Vitals Global Healthcare se jwassal għal sptarijiet f'pajjiżna tal-ogħla livell u bi standards għoljin u b'servizzi li jibqgħu b'xejn għall-pazjenti Maltin. Huwa proġett li se jdaħħal f'pajjiżna l-kunċett ta' turiżmu mediku fejn huwa stmat li kull turist mediku se jkun qed jonfoq madwar €10,000 f'kura u servizzi oħra waqt li jkun f'pajjiżna. Is-Segretarju Ġenerali tal-MUMN Colin Galea qal li l-ħaddiema jixtieqilhom jaħdmu fi sptar state- of-the-art bl-ogħla standard. "Iżda issa hemm bżonn li ngħaddu għall-fatti. Mhux se nħallu lill-ħaddiema tagħna jidħlu jaħdmu fil-għama u għalhekk dan il-ftehim huwa importanti għax se jkun qiegħed jissoda l-pożizzjoni tal-ħaddiema," qal Colin Galea. TA' HARVARD ISSIEĦBU GĦAL TLIET RAĠUNIJIET • Intervista esklussiva mal-Kap Eżekuttiv, Gilbert Mudge Kien hemm tliet raġunijiet ewlenin li wasslu biex Partners Health Care, li huma parti mill-iskola medika ta' Harvard, issieħbu fil-proġett fil-qasam tas-saħħa f'pajjiżna. Qal dan Gilbert Mudge, il-Kap Eżekuttiv tal-istess organizazzjoni, f'intervista mal-gazzetta K ullĦadd li siltiet minnha jixxandru wkoll fuq one.com.mt. Mudge semma bħala l-ewwel raġuni il-miġja tal-iskola medika ta' Barts. "Il-fatt li waħda mill-iskejjel mediċi ewlenin fid-dinja kienet se tiftaħ skola medika f'Malta kien attraenti ferm. Kien hemm imbagħad il-vizjoni ta' Vitals Global Health Care li jridu jibdlu l-mod kif tingħata l-kura hawn. Kura li se tkun disponibbli għall-popolazzjoni kollha. Konna interessati fl-impenn tagħhom lejn il-kwalità u r-riċerka f'Malta. Il-kura medika hija kumplessa u trid tibdilha bi ħsieb u b'kollaborazzjoni," qal Mudge li għadda biex isemmi t-tielet fatturi. "Meta bdejna dawn id-diskussjonijiet imbagħad konna attirati mill-viżjoni tal-gvern ta' Malta," tenna l-Kap Eżekuttiv ta' organizazzjoni li ddur id-dinja tissieħeb fi proġetti tal-ogħla livell. Partners Health Care hija sistema ta' kura tas-saħħa f'Boston u għandna sptarijiet ta' tgħalim prestiġjużi ħafna, fosthom l-isptar ġenerali f'Massachuetes. "Għandna netwerk kbir ta' kura primarja u għandna l-ikbar baġit ta' riċerka fl-Istati Uniti. Għandna impenji marbuta mar-riabilitazzjoni u s-servizzi fid-djar. Aħna nduru l-ispettru kollu tas-saħħa. Minn sptarijiet sekondarji għal dawk speċjalizzati u kura primarja," qalilna Mudge xi ħaġa li kkonfermajna fi żjara fuq is-sit ta' Partners Health Care fejn ma jonqsux l-anqas ir-referenzi għas-sehem importanti ta' din l-organizazzjoni fi proġetti kbar madwar id-dinja. "Il-missjoni internazzjonali tagħna hi li nikkalobaraw ma' nies li għandhom l-istess impenn lejn il-komunità tagħhom. Interessati f'inizjattivi jtejjbu l-aċċess għall-qasam tas-saħħa, li jibdlu l-mod kif tingħata l-kura u li anke jnaqqsu l-ispejjeż u fuq kollox li jtejjbu l-kwalità," tenna Mudge li żvela l-ħidma li għaddejja b'rabta mal-proġett f'pajjiżna. "Aħna diġa' ħdima mal-Vitals Global Health Care biex niddisnjaw mill-ġdid is-servizzi ta' riabilitazzjoni. Għandna tim sħiħ f'Boston li qed iħares lejn ir-riabilitazzjoni fl-Isptar San Luqa u kif se nestenduh fil-komunità. Se nħarsu wkoll lejn is-servizzi kliniċi f'San Luqa u l-isptar ta' Għawdex u kif nistgħu nintegraw dan kollu f'Mater Dei. Irridu sistema integrata tal-aqwa kwalità u naf li dak li jixtieq il-Prim Ministru wkoll," kompla l-Kap Eżekuttiv b'determinazzjoni liema bħalha. Fil-fatt id-diskussjonijiet mal-gvern jissemmew ħafna minn naħa tieħu. "Kien ċar għalina li l-gvern jifhem li l-qasam tas-saħħa jrid jitjieb u jkun iktar effiċjenti. Filwaqt li jkun avvanzat. Meta Barts tidħol bħala t-tieni skola medika din toħloq opportunità li Malta ssir ċentru ta' edukazzjoni, riċerka u kura fil-qasam tas-saħħa," qal Mudge li jidher li hu attirat bil-kbir mis-sehem ta' din l-iskola li se tiżviluppa f'Għawdex. Għalkemm mhux biss. "Meta rajna wkoll il-potenzjal li nirriabilitaw l-isptar San Luqa. Li nagħtu l-ħajja din l-istruttura biex nipprovdu kura minn hemm konna eċitati bil-kbir," qal Mudge meta kellimna fil-bidu ta' ġimgħa li rat avveniment wara ieħor li komplew jagħtu l-ħajja lil dan il-proġett miljunarju li sa ftit ilun lanqas biss konna noħolmuh.